ABŞ daxili təhlükəsizlik naziri amerikalı müsəlmanları əməkdaşlıq etməyə çağırır [Video]
Cen Conson amerikalı müsəlmanların təcrid olunmamalarına və onlara böhtan atılmamasına çağırıb.
ABŞ Daxili Təhlükəsizlik Naziri Cen Conson çərşənbə günü "Zorakı Ekstremizmə Qarşı Mübarizə" adlı simpoziumda amerikalı müsəlmanlar icmasını əməkdaşlıq etməyə çağırıb. Ötən ay Brüsseldə baş verən terror hücumları Birləşmiş Ştatlarda zorakı ekstremizmə qarşı mübarizənin yolları üzərində müzakirəni yeniləyib. Prezidentliyə bəzi Respublikaçı namizədlər amerikalı müsəlmanların yaşadıqları məhəllələrə nəzarət olunmasını təklif edirlər. Lakin Daxili Təhlükəsizlik Nazirliyinin rəhbəri Cen Conson deyir ki, bu təklif reallığı əks etdirmir. “Bəzi qızğın siyasi ritorikaya baxmayaraq, elə bir məhəllə, ya da şəhər yoxdur ki, oranı mühasirəyə alıb, oradakı müsəlmanlara nəzarət etmək mümkün olsun.” Cen Consonun dediyinə görə, ötən il Kaliforniyanın San Bernardino şəhərində baş verən terror hücumunun ölkədaxili terrorizm təhlükəsi ilə bağlı naratlıqların artmasına səbəb olmasına baxmayaraq, Daxili Təhlükəsizlik Nazirlyinin digər mümkün hücumların qarşısını almaq səyləri amerikalı müsəlmanlar icması tərəfindən əməkdaşlıqla qarşılanıb. “Birləşmiş Ştatlar ordusunda xidmət edən, hökümətdə işləyənlər də daxil olmaqla, amerikalı müsəlmanların böyük əksəriyyəti vətənpərvər, ölkələrini sevən, ona sadiq insanlardır və onlar bizə ictimai təhlükəsizliyi qorumağa və vətənimizi müdafiə etməyə yardım edirlər, çünki bu, onların da vətənidir.” Conson Daxili Təhlükəsizliyin terrorizmə qarşı səylərinin amerikalı müsəlmanları hədəf aldığına dair tənqidləri rədd edib. “Bizim hazırda üzləşdiyimiz ən gözəçarpan və bəlkə də ən təhlükəli terror təşkilatı, İslam Dövləti qrupu amerikalı müsəlmanları hədəf alır. Biz milli təhlükəsizliyk məsələsi olaraq buna qarşı mübarizə aparmalıyıq.” Conson çıxışını əməkdaşlıq çağırışı ilə yekunlaşdırıb. O, amerikalı müsəlmanların təcrid olunmamalarına və onlara böhtan atılmamasına çağırıb.